Darja Kassatkina

Darja Kassatkina (vene keeles Дарья Касаткина; sündinud 7. mail 1997 Venemaal Togliattis) on vene päritolu Austraalia profitennisist, kes esindas tenniseturniiridel kuni 2025. aastani Venemaad. 2025. aastal sai ta alalise elamisloa Austraalias ja alates 31. märtsil 2025 alanud Charlestoni WTA-500 turniirist esindab Austraaliat.Austraalia tennisistina alustav Kasatkina: mul ei olnud palju valikut ERR 01.04.2025.

Kassatkina seni kõrgeim koht WTA edetabelis on olnud kaheksas (alates 24. oktoobrist 2022) ning ta on olnud pikka aega Venemaa esireket. Ta on 2024. aasta lõpu seisuga võitnud kaheksa WTA turniiri üksikmängus ja ühe paarismängus.Rankings, Singles WTA koduleht. Vaadatud 21.10.2024.

Lapsepõlv ja õpingud
Kassatkina kasvas sportlikus peres, tema ema oli nooruses edukas kergejõustikus ja isa jäähokis. Venna eeskujul hakkas Darja kuueaastaselt mängima tennist. 

14-aastaselt hakkas ta osalema ITF-i turniiridel. Samara Cup oli alles teine ITF-i turniir, millest ta osa võttis, kuid selle ta võitis. Kokku (aastatel 2014–2015) on ta võitnud seitse ITF-i turniiri.

Alates 2015. aastast treenis ta Slovakkias Trnavas asuvas tenniseakadeemias Vladimír Pláteníki käe all.

Elukutselise tennisisti karjäär
WTA turniiridel hakkas ta osalema 2013. aastal ehk 16-aastaselt.

17-aastaselt võitis ta Prantsuse lahtiste meistrivõistluste noorteturniiri.

18-aastaselt jõudis ta WTA edetabelis 32. kohale. Esimese WTA turniiri võitis ta 2017. aastal Charlestonis. 

2018. aasta lõpetas Kassatkina Venemaa esireketina ning WTA edetabeli kümnendana, aga järgmisel aastal langes WTA edetabeli esisaja lõppu. WTA edetabeli esikümnesse jõudis ta uuesti 2022. aastal, lõpetas aasta kaheksandana ning osales ka WTA aastalõputurniiril, kus kaotas kaks eelringi kohtumist ja edasi ei pääsenud. 

2024. aasta juuni lõpus võitis ta üksikmängus Eastbourne'i turniiri, ühtlasi oli see tema esimene WTA turniiri võit muruväljakul.Kasatkina beats Fernandez in Eastbourne to win first grass-court title WTA koduleht, 29.06.2024. 2024. aasta oktoobri seisuga on ta üksikmängus võitnud kokku kaheksa WTA turniiri ja paarismängus ühe WTA turniiri ning teeninud üle 12 miljoni USA dollarit auhinnaraha.[https://www.wtatennis.com/players/322082/daria-kasatkina#overview Daria
Kasatkina, Overview] WTA koduleht. Vaadatud 21.10.2024.

Üksikmängus võidetud WTA turniirid
 Charleston Open, WTA 500, saviväljak, aprill 2017
 Kremlin Cup (Moskvas), WTA 500, kõvakate, oktoober 2018
 Phillip Island Trophy (Melbourne'is), WTA 250, kõvakate, veebruar 2021
 St. Petersburg Trophy (Peterburis), WTA 500, kõvakate, märts 2021
 Silicon Valley Classic, WTA 500, kõvakate, august 2022
 Championnats de Granby, WTA 250, kõvakate, august 2022
 Eastbourne International, WTA 250, muruväljak, juuni 2024
 Ningbo Open, WTA 500. kõvakate, oktoober 2024

Treenerid
Kassatkina treenerid profitennises on olnud alates 2017. aasta lõpust Philippe Dehaes ja seejärel aprillist 2019 kuni veebruarini 2023 Carlos Martinez (varasem Svetlana Kuznetsova treener). 2023. aastast treenib teda Flavio Cipolla.

Kassatkina üldkehalise ettevalmistuse treener on tema vend Aleksandr Timkovski, kes on hariduselt jurist ja varem ka selles ametis töötanud. Kassatkina on öelnud, et ta ei allkirjasta ühtki lepingut enne, kui on saanud vennalt sellele õigusliku heakskiidu.Секс с девушкой. Фэтшейминг. Убийства 90-х | звезда тенниса из криминальной столицы ДАША КАСАТКИНА Spordiajakirjanik Sofia Tartakova intervjuu Darja Kassatkinaga, 2021/2022. Video YouTube'is. Vaadatud 14.08.2024.

Seosed Eesti tennisistidega
Kaia Kanepiga on Kassatkina mänginud WTA turniiridel viiel korral, võitnud neist kaks (2015 Saint-Malos ja 2018 Prantsusmaa lahtistel meistrivõistlustel) ning kaotanud kolm kohtumist (2017 USA lahtistel meistrivõistlustel, 2018 Brisbane'is ja 2021 Melbourne'is). Anett Kontaveidiga on Kassatkina mänginud kahel turniiril (2017 Wimbledonis ja 2020 Cincinnatis) ning mõlemad kohtumised kaotanud.WTA Rankings: Daria Kasatkina

Darja Kassatkina ja Anett Kontaveit olid tipptennisistidena head sõbrannad ning mängisid alates 2019. aastast aeg-ajalt WTA turniiridel koos paarismängu.Gunnar Leheste. Delfi Wimbledonis | Kontaveiti endine paarismängupartner Darja Kasatkina: Aneti lõpetamine murrab mu südame Delfi Sport, 06.07.2023. 

Poliitilised seisukohad
Intervjuus The Guardianile juulis 2022 mõistis Darja Kassatkina hukka Venemaa kallaletungi Ukrainale ja väljendas solidaarsust ukrainlastega.Harding, Luke (18 July 2022). "Daria Kasatkina comes out as gay and speaks out against Russian attitudes"

Isiklikku
2022. aastal avalikustas Kassatkina, et tema elukaaslane on varem Eestis elanud ja treeninud iluuisutaja Natalja Zabijako (kes loobus 2014. aastal Eesti kodakondsusest).Kontaveiti kauaaegne paarismängupartner teatas, et on lesbi: kapis elamine on võimatu Delfi Sport, 19.07.2022.Jon Wertheim. Daria Kasatkina, the world's bravest tennis player CBS News / Sunday Morning, 26.05.2024.

Viited

Välislingid
 Video | Maailma tippmängija Kasatkina üdini avameelne lugu Sportnet.ee, 1. mai 2021
 Venemaa tipptennisist: igatsen kodu, aga sinna on võimatu naasta Postimees Sport, 23. aprill 2024

Kategooria:Venemaa tennisistid
Kategooria:Sündinud 1997